بوݣود

**بوݣود** (ب لأمازيغية **ⴱⵓⴳⵓⴷ**، مات ف 31 قبل لميلاد ف ميطوني ف ليونان) هوّا ماليك أمازيغي لي حكم مملكة موريطانية معا خوه بوكوس تّاني، من ؤلا قبل من 49 ق.م تال 38 ق.م، بعد ما مات بّاهوم ماصطانيصوسوس. بوݣود كان شاد طّرف لغربي د موريطانية، لي دابا كاين ف شمال لمغريب، ؤ خوه بوكوس كان شاد طّرف شّرقي لي كاين دابا ف غرب ؤ وسط دزاير. لماليك بوݣود كان حليف موهيم د يوليوس قيصر، ؤ بعد لموت د هاد لّخر، ساند ماركوس أنطونيوس ؤ كليوپاطرا سّابعة ف لحرب لأهلية لي واجهو فيها ؤكطاڤيوس، لي غادي يولي من بعد لإمبراطور أوݣوستوس قيصر.

## سّمية
سّمية د بوݣود مدكورة عند ليونانيين كا ، *بوݣوص*. ف شّقفات د لفلوس لي صدر بوݣود، سميتو مكتوبة ب لّاتينية  لي غالباً قرب ل نّطقان لأمازيغي لأصلي. ب لبونيقية، هاد سّمية كانت كاتّكتب *ب ݣ(ك) ت*.

كاين شخص أخور من لفاميلة د بوݣود لي كانت عندو نفس سّمية، ؤ لي كان ولد لماليك بوكوس لّول، يعني عم لماليك بوݣود.

## حياتو
كيما لفترة لموريطانية بشكل عام، ماكانعرفوش بزاف على بوݣود ؤ لحكم ديالو. ف 49 ق.م، كان ديجا ماليك ديال موريطانية لغربية، ف لوقت لي بوكوس تّاني كان ماليك د موريطانية شّرقية (شرق واد مولوكا، ف لغالب ملوية). لعولاما كيرجّحو بلي بوݣود ؤ بوكوس كانو خوت، ب عتيبار لعادة د قسيم لممالك بين لخوت ف شمال إفريقيا (بحال بين ولاد لماليك ميكيپسا د نوميديا)، ؤ بلي كانو ولاد لماليك ماصطانيصوسوس. هادشي كيزيد يتوكّد حيت بوكوس تّاني كان صدر شقفات د لفلوس ب كتابة "بوكوس ولد سوس". شّقفات د لفلوس لي تسكات ب سميت بوݣود ب لموقابيل ماكاتدكر غير سميتو.

ف شي وقت مامحددش تجوج بوݣود ب مرا لي كان سميتها إينوّا، ؤ لي كانت معروفة بلي كانت زوينة بزاف. بوݣود مشا ف مغامرة ل لجنوب، يمكن جيهت لمناطق سّتيوائية د قارة إفريقيا، ؤ جاب ل مراتو قصب عملاق ؤ أسپيرج كا هدية.

لإشاعات كانت كاتضور بلي مراتو كانت عشيقة ديال يوليوس قيصر. حيت هاد لقصة مدكورة عند توارخي روماني واحد هوّا سويطونيوس، مايمكنش ناخدوها ب جدية كبيرة. ولاكين يلا كانت لواقعة حقيقية، فا لعلاقة بين إينوا ؤ يوليوس قيصر كانت قصيرة بزاف و غالباً وصلات ل لمسامع ديال بوݣود، حيت لكوپل تلقا هدايا سخية من عند قيصر، يمكن كا عتدار من جيهتو. وخا هاد لقصة ماشي متبوتة، لمخيلة لؤروپية ستعمالاتها ف أعمال مسراحية ؤ درامية ف لقرون لوسطانية.

### يوليوس ضد پومپييوس
ف لحرب د يوليوس قيصر ضد پومپييوس، لخوت بجوج، بوكوس ؤ بوݣود، كانو ف صّف د يوليوس قيصر، ؤ عاونوه باش يغلب تّحالف د پومپييوس معا لماليك يوبا لّول د نوميديا. پومپييوس ضرب لمسافة ب لبحر من ؤتيكا ل موريطانية، و حاول يهجم على لموعسكار د بوݣود ف أسكوروم، ولاكين هاد لّخر قدر يرد لهجمة، خوه بوكوس لونصا هجمة مضادة ؤ شاملة ضد لپومپيين ؤ لحولافا ديالهوم ف نوميديا. قيصر ديك سّاع سيفط جينيرال روماني سميتو سيتيوس، باش يعاون بوكوس ضد لماليك يوبا، لي لارمي ديالو كانت باغة تّجمع معا ديال پومپييوس. بوكوس قدر يسيطر على سيرتا (دابا قسنطينة ف دزاير) لي كانت عاصيمة د نوميديا، شّي لي فورصا لماليك يوبا باش يتراجع.

ف 48 ق.م، بوݣود تدخّل ف سپانيا باش يضمن سّلطة ديال قيصر على لمناطق ديالها. فاش نتاصر يوليوس قيصر ف 46 ق.م ف معراكة طاپسوس، لي طرات ف بلاصة جات دابا ف سّاحل د تونس ؤ ماشاركش فيها بوݣود، لماليك بوكوس تّاني شد طرف كبير من نوميديا، ؤ وسّع مملكة موريطانية جيهت شّرق. بوݣود شارك ف معراكة موندا ف 45 ق.م لي كانت آخر معراكة د قيصر ضد لفرقة د لؤپتيماطيس لي لپومپيين كانو وحدين منهوم، ؤ لماليك بوݣود لعب دور موهيم فيها فاش دار هجمة من لّور على لارمي د لپومپيين لي تلّفات ليهوم نّوامر ؤ عجّلات لخسارة ديالهوم.

### تورة ف سپانيا
[تصغير|أقاليم د هيسپانيا ([سپانيا) لي تابعين ل رّومان ف لقرن لّول قبل لميلاد.]]
ف إقليم هيسپانيا لبعيدة  (لجنوب د سپانيا ديال دابا)، لي كان حاكم فيها كوينتوس كاسيوس لونݣينوس تحت سّلطة د قيصر من 49 ق.م، ناضت تورة قايدها واحد لكوماندان ف لجيش سميتو كلاوديوس ماركيلوس أيسيرنينوس. تّورة ناضت بسباب تّعسف ؤ ستيغلال سّلطة لي كان ليمارسو كاسيوس. هاد لّخر طلب لمعاونة ديال لماليك بوݣود باش يرد تّوار، لي لبّا دّعوة.

ف نفس لوقت يوليوس قيصر كلّف لحاكم ديال إقليم هيسپانيا لقريبة  (شّرق د سپانيا ديال دابا) لي سميتو ماركوس أيميليوس ليپيدوس باش يخمد تّورة. تّدخل ديال ليپيدوس ماكانش من جيهت كاسيوس، مي كا طرف تالت موحايد لي كيمتّل قيصر. هادشي خلا لقايد د تّوار ماركيلوس باش يقبل يتشاور معاه، ؤ قدرو بجوج باش يتغلّبو على هجمة غفّالة ديال لماليك بوݣود على لموعسكار د ماركيلوس. بوݣود موراها دار تّيفاق معا ليپيدوس ؤ ماركيلوس باش يخليو كاسيوس يمشي فحالو معا لعساكريا ؤ لخدّاما لي موالين ليه. كاسيوس مابقاش حاكم د لإقليم ؤ غادر، ؤ مات ف عاصيفة ف لبحر ف طريقو ل روما.

### ؤكطاڤيوس ضد أنطونيوس
بعد لغتيال د يوليوس قيصر ف 44 ق.م ناض صراع على سّلطة ف روما، مابين لجينيرال ماركوس أنطونيوس، ؤ ؤكطاڤيوس حفيد خو قيصر. ف هاد لمطايفة لخوت بوݣود ؤ بوكوس تّاني ماتّافقوش ؤ كل واحد فيهوم تحالف معا طاراف، بوݣود معا أنطونيوس، ؤ بوكوس معا ؤكطاڤيوس (لي غادي يولّي من بعد لإمبراطور أوݣوستوس قيصر).

ف مارس 43 ق.م، بوݣود صيفط فرسان من لجيش ديالو باش يدعمو أنطونيوس. ف يونيو من نفس لعام، ستقبل *ك. بالبوس* لي كان من لأعيان د أنطونيوس ؤ كانو جرّاو عليه من سپانيا. ف لحرب د پيروسيا (41 تال 40 ق.م)، بوݣود حاصر قاديس، ؤ حاول يستولي على لكنوز ديال معبد هرقول ملقارت لي كيتّعتابر أقدم معبد ف جّيهة لغربية د لمتوسط.

ف جوايه 38 ق.م، نّاس د طانجا تارو ضد لماليك بوݣود، ؤ ولّات لمدينة مستاقلة على سّلطة ديالو ؤ تابعة نيشان ل رّومان. بوكوس تّاني ستولا على موريطانية لغربية فاش كان خوه بوݣود ف سپانيا، ؤ هاد لّخر ضطر باش يمشي جيهت شّرق عند لحليف ديالو أنطونيوس. بوكوس تّاني ولّا ماليك على موريطانية كاملة، ب مساندة ديال ؤكطاڤيوس، ؤ ولات لمملكة ديالو كبر ب كتير من لي ورت من عند بّاه ماصطانيصوسوس ؤ جدّو بوكوس لّول.

لماليك بوݣود مشا ل عند لحليف ديالو أنطونيوس ف شّرق، و تّقتل ف معراكة أكتيوم ف ميطوني ف ليونان، ب أمر من لجينيرال رّوماني أݣريپا.

## إصدارات صولدية
تصغير|شقفة د لفلوس د نّقرة ديال لماليك بوݣود تسكّات ف جوايه 47-46 ق.م
لفلوس لي تسكّو ب سميت بوݣود تّلقا منّهوم عاداد قليل، ؤ أغلبية مصاوبين من نّقرة، ؤ شي وحدين من لبرونز. سّتيل ديالهوم كيبيّن تأتير نوميدي ؤ إيبيري. عكس شّقفات نّوميدية، لفلوس د بوݣود مكتوبين ب لّاتينية بشكل كامل بلا تا شي أتار ديال لبونيقية. هاد لفلوس تسكّو ف لغالب ف لفترة د لحرب لأهلية د قيصر، غالباً ل غاراض سياسي، سيرتو ب سباب ستيعمال نّقرة لي نادرة ف لفلوس د شمال إفريقيا ف لقديم، ؤ تخدام لّاتينية بوحدها. لفلوس د بوݣود ف لغالب تسكّو ف ليكسوس ؤلا وليلي، ؤ لوجوه ديالهوم كيمتّلو رموز سياسية رومانية (بحال لباطو د لحرب)، ؤلا دينية.

## نوطات

## مصادر

تصنيف:ملوك د موريطانية
تصنيف:وفيات 31 قبل لميلاد
تصنيف:مقالات فيها مصدر و 3000 بايت
تصنيف:ناس تزادو ف موريطانية
تصنيف:أمازيغ د لقرن 1 قبل لميلاد